Δράση 9.4.1.1: Δράσεις Αντιμετώπισης των Εξαρτήσεων

|  |  |
| --- | --- |
| Χαρακτηρισμός δράσης | Εμπροσθοβαρής  Τμηματοποιημένη  Μεγάλο έργο  Κρατική ενίσχυση  Έργο Κοινωνικού Ταμείου |
| Ενέργειες που θα αναληφθούν για τα εμπροσθοβαρή, τα μεγάλα και τα τμηματοποιημένα έργα |  |
| Τρόπος υλοποίησης δράσης | Επιχορήγηση (grant)  Μέσο χρηματοοικονομικής τεχνικής  ΒΑΑ  ΟΧΕ  ΤΑΠΤΟΚ  Μη επιστρεπτέα επιχορήγηση |
| Συνεισφορά δράσης στο πλαίσιο επίδοσης | ΝΑΙ  ΟΧΙ |
| Ενδιάμεσοι φορείς |  |
| Κατηγορία Περιφέρειας | Περισσότερο ανεπτυγμένες  Σε μετάβαση  Λιγότερο ανεπτυγμένες |
| Σύνδεση με αιρεσιμότητες | T.09.3 |
| Σύνδεση με αυτοδεσμεύσεις | ΝΑΙ  ΟΧΙ |

Περιγραφή δράσης

Η εξάρτηση αποτελεί πολυπαραγοντικό φαινόμενο, το οποίο έχει οξυνθεί - ως προς κάποιες διαστάσεις του - τα τελευταία χρόνια. Κατά τη διάρκεια της δημοσιονομικής και κοινωνικής κρίσης, οι χρήστες ναρκωτικών ουσιών είναι πολλαπλά επιβαρυμένοι κοινωνικά, σωματικά και ψυχικά, ενώ «νέου τύπου» εξαρτήσεις έχουν κάνει δυναμικά την εμφάνιση τους τόσο στον πληθυσμό των εφήβων/νέων όσο και στον πληθυσμό των ενήλικων. Ενδεικτικά αναφέρονται η αύξηση της βαριάς χρήσης αλκοόλ ειδικά στην περιφέρεια και η αύξηση του τζόγου και των τυχερών παιχνιδιών στους νέους, σε βαθμό που κατατάσσει τη χώρα στην πρώτη θέση πανευρωπαϊκά.

Προκειμένου να αντιμετωπιστούν οι ανάγκες που έχουν προκύψει στον τομέα των Εξαρτήσεων, το Υπουργείο Υγείας προχώρησε σε εκπόνηση **στρατηγικού σχεδίου** βάσει του οποίου οι υπηρεσίες που αναπτύσσονται καλύπτουν και τους τρεις πυλώνες παρέμβασης: την πρόληψη, τη θεραπεία και την κοινωνική επανένταξη. Παράλληλα, δίνεται έμφαση στη μείωση της βλάβης και οι παρεμβάσεις εστιάζουν στην κάλυψη των ελλείψεων που παρατηρούνται στο υπάρχον σύστημα. Όλες οι νέες δομές θα λειτουργούν σε δίκτυο με τις ήδη υφιστάμενες κατά των εξαρτήσεων σε περιφερειακό επίπεδο, καθώς και με τις υπόλοιπες δομές υγείας/κοινωνικής φροντίδας (Νοσοκομεία, Κέντρα Υγείας, ΤΟΜΥ, Μονάδες Ψυχικής Υγείας, Κοινωνικές Υπηρεσίες Δήμων, Κοινωνικά Ιατρεία κ.α).

Το **θεσμικό πλαίσιο** λειτουργίας των νέων δομών/υπηρεσιών καλύπτεται από το ήδη υφιστάμενο για τους οργανισμούς κατά των εξαρτήσεων, καθώς σύμφωνα με τον ν.4139/13 (Νόμος περί Εξαρτησιογόνων Ουσιών) οι φορείς με καταστατική αρμοδιότητα, που αποτελούν και τους δικαιούχους των έργων, δύνανται να αναπτύσσουν νέες δομές στη βάση του σκοπού λειτουργίας τους χωρίς προηγούμενες ενέργειες έγκρισης.

Οι δράσεις που θα χρηματοδοτηθούν στηρίζονται σε **αποφάσεις έγκρισης σκοπιμότητας** της αρμόδιας Διεύθυνση του Υπουργείου Υγείας, σύμφωνα με τις οποίες διασφαλίζεται η ανταπόκριση των νέων δομών/υπηρεσιών στον στρατηγικό σχεδιασμό του Υπουργείου, αλλά κυρίως η βιωσιμότητά τους μετά το πέρας του προγράμματος.

Συνοπτικά οι δράσεις αντιμετώπισης των εξαρτήσεων που δύναται να χρηματοδοτηθούν στην Περιφέρεια Ηπείρου είναι οι εξής:

Α. Υπηρεσίες Θεραπείας

**1. Μονάδα Σωματικής Αποτοξίνωσης**

Η μεγαλύτερη έλλειψη στο δίκτυο υφιστάμενων υπηρεσιών για την αντιμετώπιση της εξάρτησης εντοπίζεται στην περιορισμένη διαθεσιμότητα θέσεων αποτοξίνωσης βραχείας νοσηλείας.

Η έλλειψη θέσεων αποτοξίνωσης από οπιούχα και αλκοόλ αποτελεί βασικό ανασταλτικό παράγοντα για την πλήρη απεξάρτηση των εξαρτημένων και την επανένταξη τους στην κοινωνία. Έτσι, η δημιουργία μιας νέας δομής στην Ήπειρο αποτελεί δράση υψίστης προτεραιότητας στο στρατηγικό σχεδιασμό του υπουργείου.

Βασικοί στόχοι της Μονάδας Σωματικής Αποτοξίνωσης (ΜΣΑ) είναι η αντιμετώπιση των συμπτωμάτων του συνδρόμου στέρησης σε χρήστες οπιοειδών και αλκοόλ, η ψυχοκοινωνική υποστήριξη και κινητοποίηση, η προετοιμασία και παραπομπή σε κατάλληλο πρόγραμμα απεξάρτησης. Δεδομένου ότι η ΜΣΑ θα παρέχει υπηρεσίες διαμονής, θα έχουν τη δυνατότητα να πραγματοποιούν εισαγωγές και να παραπέμπει σε προγράμματα θεραπείας σε όλη την επικράτεια.

Ωφελούμενοι: Άτομα με συμπτώματα του συνδρόμου στέρησης (χρήστες οπιοειδών και αλκοόλ)

**2. Πολυδύναμο Κέντρο**

Τα Πολυδύναμα Κέντρα (ΠΚ) έχουν ως στόχο να παρέχουν υπηρεσίες πρωτοβάθμιας υποστήριξης και βραχείας παρέμβασης σε όλες τις επιμέρους ομάδες εξαρτημένων ατόμων ανάλογα με τις ανάγκες τους (εξαρτημένοι από ναρκωτικά, περιστασιακοί χρήστες, χρήστες αλκοόλ, άτομα με διπλή διάγνωση κα) και να παραπέμπουν σε πιο εξειδικευμένες δομές εφόσον κρίνεται αναγκαίο (προγράμματα υποκατάστασης, θεραπευτικές κοινότητες, μονάδες ψυχικής υγείας, μονάδες αποτοξίνωσης κλπ).

Για την αποτελεσματικότερη υποστήριξη των εξυπηρετουμένων θα ακολουθείται ολιστική προσέγγιση και τις δομές θα μπορούν να προσεγγίζουν και τα άτομα του στενού τους περιβάλλοντος, αναγνωρίζοντας με αυτόν τον τρόπο τη σημασία του συστήματος της οικογένειας στην αντιμετώπιση των εξαρτήσεων, ιδιαίτερα σε περιοχές εκτός των μεγάλων αστικών κέντρων.

Ωφελούμενοι: Όλες οι επιμέρους ομάδες εξαρτημένων ατόμων ανάλογα με τις ανάγκες τους (εξαρτημένοι από ναρκωτικά, περιστασιακοί χρήστες, χρήστες αλκοόλ, άτομα με διπλή διάγνωση κα).

**3. Κινητή Μονάδα**

Οι Κινητές Μονάδες (ΚΜ) για παρέμβαση σε περιοχές εκτός αστικού ιστού θα απευθύνονται στον πληθυσμό των ατόμων που κάνουν χρήση εξαρτησιογόνων ουσιών - ή αντιμετωπίζουν άλλου τύπου εξαρτητικές συμπεριφορές - και διαμένουν σε περιοχές εκτός αστικού ιστού ή σε περιοχές με έλλειψη υπηρεσιών κατά των εξαρτήσεων. Βασική στόχευση των υπηρεσιών θα αποτελούν η διευκόλυνση της πρόσβασης των ατόμων σε πρωτοβάθμιες υπηρεσίες αντιμετώπισης των εξαρτήσεων και η παραπομπή σε πιο εξειδικευμένες υπηρεσίες εφόσον κρίνεται αναγκαίο. Οι ΚΜ θα συνεργάζονται και με υπηρεσίες που εμπλέκονται στην συνολικότερη αντιμετώπιση του προβλήματος της εξάρτησης όπως υπηρεσίες παροχής εκπαίδευσης, δικαστικές υπηρεσίες, σωφρονιστικά καταστήματα κ.α.

Ωφελούμενοι: Άτομα που κάνουν χρήση εξαρτησιογόνων ουσιών - ή αντιμετωπίζουν άλλου τύπου εξαρτητικές συμπεριφορές - και διαμένουν σε περιοχές εκτός αστικού ιστού ή σε περιοχές με έλλειψη υπηρεσιών κατά των εξαρτήσεων.

Β. Πρόγραμμα υπηρεσιών Πρόληψης

Οι δράσεις αυτές αφορούν στην ενίσχυση και τον εμπλουτισμό των παρεμβάσεων πρόληψης των εξαρτήσεων από τα ναρκωτικά, το αλκοόλ και άλλες εξαρτητικές συμπεριφορές σε εθνικό επίπεδο, με προγράμματα καθολικής και επικεντρωμένης πρόληψης που απευθύνονται σε γενικό πληθυσμό και ειδικές ομάδες (άνεργοι, μετανάστες, άποροι και κοινωνικά περιθωριοποιημένοι, μονογονεϊκές οικογένειες, άτομα με σοβαρά προβλήματα υγείας κ.α) ώστε να ανταποκρίνονται στις σύγχρονες κοινωνικές ανάγκες.

Επιπλέον, οι υπηρεσίες πρόληψης μπορούν να παίξουν πρωτεύοντα ρόλο και στη διασύνδεση των δομών κατά των εξαρτήσεων με αυτές της Πρωτοβάθμιας Φροντίδας Υγείας (ΠΦΥ), ιδιαίτερα με την ευαισθητοποίηση του υγειονομικού προσωπικού ώστε να αναγνωρίζει, να παρέχει πρωτοβάθμιες υπηρεσίες και να διασυνδέει τον πληθυσμό στόχο με εξειδικευμένες δομές.

Οι παρεμβάσεις πρόληψης θα περιγραφούν αναλυτικά από τον δικαιούχο φορέα ανάλογα με τις ιδιαίτερες ανάγκες σε τοπικό επίπεδο και ενδεικτικά θα περιλαμβάνουν δράσεις:

* Πρόληψη νέων μορφών εξάρτησης
* Έγκαιρη Παρέμβαση στο Φοιτητικό Πληθυσμό, σε συνεργασία με τους Συμβουλευτικούς Σταθμούς των Πανεπιστημίων
* Οργάνωση δικτύου έγκαιρης παρέμβασης στη σχολική κοινότητα
* Ενίσχυση της δικτύωσης των Κέντρων Πρόληψης με επίκεντρο τις δομές Πρωτοβάθμιας Φροντίδας Υγείας (ΠΦΥ)

Ωφελούμενοι του Προγράμματος Πρόληψης: Ο γενικός πληθυσμός και ειδικές ομάδες (άνεργοι, μετανάστες, άποροι και κοινωνικά περιθωριοποιημένοι, μονογονεϊκές οικογένειες, άτομα με σοβαρά προβλήματα υγείας κ.α)

Γ. Πρόγραμμα Κοινωνικής Ένταξης

Το πρόγραμμα αφορά στην ενίσχυση και τον εμπλουτισμό των παρεμβάσεων που στοχεύουν στην άρση του κοινωνικού αποκλεισμού και την κοινωνική ενσωμάτωση των πρώην εξαρτημένων, ή υπό απεξάρτηση, ατόμων. Χρειάζεται να σημειωθεί ότι η φάση κοινωνικής επανένταξης αποτελεί κομβικό σημείο για τη διατήρηση του θεραπευτικού αποτελέσματος και την πρόληψη της υποτροπής, ιδιαίτερα σήμερα που οι υψηλοί δείκτες ανεργίας και υποαπασχόλησης δυσχεράνουν την εργασιακή και κοινωνική ένταξη των αποθεραπευμένων και δημιουργούν συνθήκες περιστρεφόμενης πόρτας στις υπηρεσίες.

Το Πρόγραμμα εκπαίδευσης/ επιμόρφωσης και κοινωνικής επανένταξης απεξαρτημένων θα περιλαμβάνει την παρακάτω δέσμη υπηρεσιών, ανάλογα με τις κοινωνικές ανάγκες της κάθε περιφέρειας:

* Δράσεις υποστήριξης με στόχο την επανασύνδεση με το εκπαιδευτικό σύστημα
* Προγράμματα επαγγελματικού προσανατολισμού, ανάπτυξης δεξιοτήτων και υποστήριξης για ένταξη στην αγορά εργασίας
* Υπηρεσίες νομικής υποστήριξης
* Δράσεις υποστήριξης με στόχο την ανάπτυξη δομών κοινωνικής επιχειρηματικότητας

Ωφελούμενοι του Προγράμματος Κοινωνικής Ένταξης: πρώην εξαρτημένοι ή/και άτομα υπό απεξάρτηση

Η συγχρηματοδότηση θα είναι για 24 μήνες και θα αφορά τη λειτουργία των δομών/υπηρεσιών (στελέχωση, λοιπές λειτουργικές δαπάνες, κλπ).

Οι δράσεις αντιμετώπισης των εξαρτήσεων υλοποιούνται και στα υπόλοιπα 12 ΠΕΠ, συνεπώς υπάρχει συνέργεια με αυτά έτσι ώστε τα οφέλη να επιτευχθούν σε επίπεδο επικράτειας.

**Δείκτες εκροής**

Πίνακας 7: Δείκτες εκροής

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Κωδικός δείκτη** | **Δείκτης** | **Μονάδα μέτρησης** | **Κατηγορία περιφέρειας (κατά περίπτωση)** | | **Τιμή-στόχος (2023)** | | | **Δείκτης πλαισίου επίδοσης (ΝΑΙ/ΟΧΙ)** | **Δείκτης RIS3 (ΝΑΙ/ΟΧΙ)** |
| **Άνδρες** | **Γυναίκες** | **Σύνολο** |
| 11205 | Αριθμός ατόμων που  επωφελούνται από υπηρεσίες υγείας για  εξαρτημένους | Αριθμός | Λιγότερο Ανεπτυγμένες Περιφέρειες |  |  |  | 200 | ΟΧΙ | ΟΧΙ |
| CO22 | Αριθμός έργων που αφορούν δημόσιες διοικήσεις ή δημόσιες υπηρεσίες σε εθνικό, περιφερειακό ή τοπικό επίπεδο | Αριθμός | Λιγότερο Ανεπτυγμένες Περιφέρειες |  |  |  |  | ΟΧΙ | ΟΧΙ |

Χρηματοδοτικό σχήμα

Πίνακας 8: Προϋπολογισμός

|  |  |
| --- | --- |
|  | **Σύνολο Χώρας/ Κατηγορίες Περιφέρειας** |
| **Συνολικό Κόστος (α)** | 2.515.200 |
| **Δημόσια Δαπάνη (β)** | 2.515.200 |
| Ενωσιακή Συνδρομή (γ) | 2.012.160 |
| Εθνική Συμμετοχή (δ) | 503.040 |
| **Ιδιωτική Συμμετοχή (ε)** | 0,00 |

Δυνητικοί δικαιούχοι

Νομικά Πρόσωπα με καταστατική αρμοδιότητα για την αντιμετώπιση των εξαρτήσεων σύμφωνα με τις προϋποθέσεις του N.4139/2013.

Χρονοπρογραμματισμός εργασιών

Στον παρακάτω πίνακα αναλύονται οι ενέργειες που πρέπει να ληφθούν υπόψη προκειμένου να είναι δυνατή η έκδοση πρόσκλησης υποβολής προτάσεων για τη συγκεκριμένη δράση.

H αιρεσιμότητα που αφορά την «ύπαρξη εθνικού ή περιφερειακού στρατηγικού πλαισίου πολιτικής για την υγεία, εντός των ορίων του άρθρου 168 της ΣΛΕΕ, εξασφαλίζοντας την οικονομική βιωσιμότητα», έχει εκπληρωθεί σύμφωνα με την Επιστολή ΕΕ Ref. Ares (2017) 1538678 - 22.03.2017).

Για την έκδοση πρόσκλησης πρέπει να έχουν ληφθεί υπόψη τα ακόλουθα:

|  |  |
| --- | --- |
| **Ενέργεια** | **Ημερομηνία** |
| Εκπλήρωση αιρεσιμότητας | Επιστολή ΕΕ Ref. Ares (2017) 1538678 - 22.03.2017) |
| Εκπλήρωση αυτοδέσμευσης | - |
| Διευθέτηση εκκρεμοτήτων δεικτών εκροής (Συμπλήρωση δελτίων ταυτότητας, Στοχοθέτηση νέων δεικτών & εισαγωγή τους στο ΟΠΣ) | - |
| Επιλογή ΕΦΔ (αρ. 19, Ν. 4314/2014) | - |
| Έγκριση κριτηρίων αξιολόγησης και επιλογής πράξης | Μάιος 2018 |
|  |  |
| Ημερομηνία έκδοσης της πρόσκλησης | Ιούνιος 2018 |